P. Hrušovský, podpredseda NR SR: (2001-09-06):
Teraz dávam slovo poverenému spravodajcovi pánovi poslancovi Oroszovi, predsedovi ústavnoprávneho výboru a prosím ho, aby zaujal k predloženému návrhu zákona spravodajské stanovisko. L. Orosz, poslanec: Ďakujem za slovo. Vážený pán podpredseda, vážené dámy, vážení páni, dovoľte, aby som v súlade s § 73 ods. 1 zákona o rokovacom poriadku Národnej rady Slovenskej republiky v znení neskorších predpisov vystúpil na dnešnom rokovaní v rámci prvého čítania o poslaneckom návrhu zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov. Ide o tlač 1038. Tento návrh spĺňa podľa môjho názoru z formálnoprávnej stránky všetky náležitosti, ktoré sú uvedené v § 67 a § 68 zákona Národnej rady o rokovacom poriadku Národnej rady, ako aj náležitosti, ktoré sú určené v legislatívnych pravidlách. Z vecného hľadiska zhodnotil pán poslanec Osuský predmet tohto návrhu. Nie je potrebné nejako osobitne o tom hovoriť. Ide o rozšírenie trestného postihu potláčania a propagácie fašizmu a iných podobných hnutí, ktoré preukázateľne potláčajú základné ľudské práva a slobody v tom smere, že trestné by bolo nielen verejné propagovanie fašizmu a iných podobných hnutí, ale aj verejné ospravedlňovanie zločinov fašizmu alebo iného podobného hnutia. Ja osobne plne súhlasím s týmto obsahom a podporujem túto myšlienku, ktorá je vyjadrená v poslaneckom návrhu zákona. Je potrebné snáď upozorniť len na formálnu stránku legislatívneho procesu. V legislatívnom procese sú dva poslanecké návrhy Trestného zákona. Ďalší bude predkladať pán poslanec Galbavý. Bude veľmi vhodné, aby sa páni kolegovia zhodli v ďalšom priebehu legislatívneho procesu, ak tu bude vôľa Národnej rady, aby sa obsah týchto dvoch návrhov premietol do jedného. Treba poukázať aj na to, že na úrovni exekutívy sa pripravuje rekodifikácia Trestného zákona, ktorá bude pravdepodobne predložená v decembri tohto roku do parlamentu. Z tohto dôvodu je dôležité komunikovať aj s vládou, aby tieto veci potom boli premietnuté aj do rekodifikovaného Trestného zákona, ktorý dostaneme do parlamentu. Prirodzene, tu predchádzam veci. To vyžaduje podporu tohto návrhu a takisto aj návrhu pána Galbavého v prvom a takisto v druhom a v treťom čítaní. Vzhľadom na to, čo som uviedol, vzhľadom na môj postoj k tomuto návrhu a vzhľadom na oprávnenia, ktoré pre mňa ako spravodajcu výboru vyplývajú z § 73 zákona o rokovacom poriadku Národnej rady, budem odporúčať, aby sa Národná rada Slovenskej republiky uzniesla v zmysle § 73 ods. 3 písm. c) o tom, že po rozprave odporučí tento návrh prerokovať v druhom čítaní. V zmysle § 74 ods. 1 zákona o rokovacom poriadku Národnej rady a v súlade s rozhodnutím predsedu Národnej rady z 28. mája 2001 odporúčam, aby sa tento návrh pridelil na prerokovanie ústavnoprávnemu výboru, Výboru Národnej rady Slovenskej republiky pre obranu a bezpečnosť a Výboru Národnej rady Slovenskej republiky pre ľudské práva a národnosti. V súlade s tým istým návrhom predsedu Národnej rady budem navrhovať, aby sa úlohy gestorského výboru zhostil Ústavnoprávny výboru Národnej rady, a zároveň odporúčam, aby výbory, ktorým bude tento návrh pridelený ho prerokovali v lehote do 11. októbra 2001 a gestorský, teda ústavnoprávny v lehote do 16. októbra 2001. To je v tejto chvíli všetko z mojej strany. Pán podpredseda, môžete otvoriť rozpravu.